– SV mener det er realistisk at Oslo-Ski kan stå ferdig i 2015 hvis vi setter maksimalt trykk på planleggingen og bygging, sier Bård Vegard Solhjell, SVs førstekandidat i Akershus FOTO: VIDAR KNAI/SCANPIX
Gardermoen-bygger Bjørn Sund gir SV helt rett: Bygging av nytt dobbeltspor mellom Oslo og Ski kan gjøres mye raskere enn hva dagens planer sier.
Ifølge Jernbaneverket og Samferdselsdepartementet vil det ta ti år å bygge et nytt dobbeltspor mellom Oslo og Ski. Til tross for at pendlere daglig opplever forsinkelser og kanselleringer på den sterkt trafikkerte strekningen, kan ikke et nytt dobbeltspor stå ferdig før ved årsskiftet 2018/2019, sier Jernbaneverket.
Og det er til tross for at politikerne sier de skal drysse mer penger over norsk jernbane enn på mange tiår.
Feil, sier SV.
– Vi mener det er realistisk at Oslo-Ski kan stå ferdig i 2015 hvis vi setter maksimalt trykk på planleggingen og bygging, sier SVs førstekandidat i Akershus, Bård Vegard Solhjell (bildet).
– Hva er det Jernbaneverket ikke har forstått?
–De er fagfolk innenfor dette, men vi som politikere har et ansvar for ikke bare å kjøpe det første forslaget, men selv undersøke flere løsninger blant alternativ ekspertise. Dette er Norges viktigste samferdselsprosjekt, sier Solhjell.
I et notat om hvordan byggingen skal kunne skje raskere, oppgir SV Gardermoen-bygger Bjørn Sund som ekspertkilde. Han er i dag administrerende direktør i byggefirmaet Advansia og var ansvarlig for byggingen av blant annet den nye lufthavnen, og for byggingen av nye A-hus. Aftenposten ringte ham:
– Du står oppgitt som ekspertkilde for SV for at nytt dobbeltspor mellom Oslo og Ski kan bygges raskere. Er du kjent med det?
– SV mener at byggingen av nytt dobbeltspor kan gå mye raskere enn det Jernbaneverket sier. Er du enig i det?
– Ja, det er jeg hundre prosent enig med SV i. Det er fullt mulig å bygge denne banen raskere enn planene i dag tilsier. Jeg vil tro den kan bygges enda raskere enn det SV sier også. Da vi bygget Gardermoen lufthavn med Gardermobanen, så tok det seks år fra vedtaket ble fattet i Stortinget til alt sto klart. Dobbeltsporet mellom Oslo og Ski er et langt mindre prosjekt, og jeg mener det er fullt mulig å bygge det på fire år fra det tidspunkt planene er klare, sier Sund.
Daglig leder i Norsk Bane, Jørg Westermann, er enig.
– Dette arbeidet kan gå raskere. Problemet er at Jernbaneverket fortsatt er på skissestadiet til tross for at de har jobbet med dette lenge. Jeg mener planprosessen bør ta maksimalt to år, og at byggingen vil ta fire år. Det er rikelig med internasjonal erfaring for at det er mulig, sier Westermann.
Lover raskere.
Byggingen av Gardermoen skjedde ved bruk av statlig reguleringsplan, og Bjørn Sund mener det er en god idé også for bygging av nytt dobbeltspor. Det synes ikke Sylvi Graham fra Oppegård som er tredjekandidat på Høyres stortingsliste i Akershus. Også hun mener byggingen kan skje raskere, og sier det vil kunne skje ved et samarbeid mellom offentlige og private. Men hun vil ikke ha statlig reguleringsplan.
– Jeg er helt sikker på at dette kan gjøres raskere, og tre år bør vi i hvert fall kunne spare med vår metode. Jeg kan love at vi skal klare dette mye raskere enn det Jernbaneverket legger opp til, sier hun.
Akershuspolitikerne overgår hverandre i å mene at dette må kunne gjøres mye raskere, og at de skal legge bredsiden til. Ikke minst når det gjelder planprosessen mener de det er mye å hente. Men når det kommer til en dato for når strekningen skal stå ferdig blir stortingskandidatene mer utydelige.
– Jeg har akkurat nå en avtale med Liv Signe Navarsete der vi skal diskutere muligheten for en raskere planprosess. Vi må komme raskere i gang. Kommunene dette angår, Oppegård og Ski, sier det ikke skal stå på dem. Det er fint hvis alt står ferdig i 2015, men jeg vil ikke være med på noe mesterskap i å overby hverandre. Det vi politikere kan gjøre er å fjerne alle forsinkende ledd, sier Dagfinn Sundsbø, førstekandidat for Sp.
–Somlet i fire år.
Også Venstres førstekandidat i Akershus, Borghild Tenden, mener arbeidet kan gå raskere.
– SV har somlet i fire år i regjering, men når det er sagt, så kan det nye dobbeltsporet bygges raskere, og Gardermobanen er et godt eksempel på at slik bygging kan gå fort, sier Tenden.
– Dette har vært min fanesak. Og jeg kan godt si at jeg ønsker sporet ferdig tre år før planene. I handlingsplanen for Nasjonal transportplan står det også at prosjektet skal forsøkes fremskyndet. Men høringer og vedtak i kommunene vil fortsatt ta litt tid. Kommunene skal ikke overkjøres, sier Gunvor Eldegard, fjerdekandidat for Ap fra Ski.
Lillian og Lena/Krf
– Dobbeltsporet kan bygges mye kjappere enn det er lagt opp til. Alle kommunene som er involvert, ønsker det. Jeg mener det må kunne spares inn to-tre år i forhold til planene. Når SV sier tre år, blir det likevel et paradoks. Det har gått fire år med partiet i regjering uten at det har skjedd noe som helst for Oslo-Ski, sier Knut Arild Hareide (bildet, førstekandidat for KrF.
Tidligere samferdselsbyråd for FrP i Oslo, og nå tredjekandidat på stortingslisten, Peter N. Myhre, har ikke det minste sans for SVs utspill.
– Jeg vil ikke påstå at det er mulig å gjøre det noe raskere. Hvordan SV-politikere plutselig kan være så til de grader fagfolk at de kan overprøve Jernbaneverket, det begriper ikke jeg.
— Planen stram allerede
— Det er ikke slik at dobbeltsporet Oslo-Ski kan påbegynnes i morgen, konstaterer prosjektsjef Anne Kathrine Kalager i Jernbaneverket (JBV).
Det er tre år før Jernbaneverket har beregnet. Prosjektsjef Kalager forklarer at arbeidet nå er i full gang, der målet i første omgang er å bli enige med de involverte kommunene om hvilke traseer som skal velges.
I det man er enige om én trasé skal det gjøres en rekke tekniske utredninger, ikke minst med grunnundersøkelser. Mesteparten av strekningen vil gå i tunnel, under tett befolkede områder, der man risikerer å påføre omgivelsene skader om man tar for stor risiko.
Ifølge Kalager kan man kanskje spare ett år om man velger statlig reguleringsplan, og konsentrerer seg om én trasé. Det er tunnelen som ifølge prosjektlederen er det kritiske punktet. For tiden vurderer man om tunnelen skal sprenges, eller om det skal brukes en tunnelboremaskin.
I Norge er tradisjonen å sprenge seg gjennom fjellpartier, renske ut løsmasser og sikre tunnelløpet. I Mellom-Europa er boremaskiner dominerende, der tunnelløpet gjerne helstøpes etter at boremaskinene har tatt seg frem. For dobbeltsporet Oslo-Ski er det foreløpig uavklart om deler av strekningen må helstøpes og gjøres vanntett.